Vietos projektų, įgyvendinamų bendruomenių

inicijuotos vietos plėtros būdu,

administravimo taisyklių

4 priedas

**VIETOS PLĖTROS STRATEGIJOS VYKDYTOJOS SUDAROMO VIETOS PROJEKTŲ ATRANKOS KOMITETO TEISIŲ IR PAREIGŲ, VEIKLOS PRINCIPŲ, SPRENDIMŲ PRIĖMIMO TVARKOS APRAŠAS**

**I SKYRIUS**

**VIETOS PLĖTROS STRATEGIJOS VYKDYTOJOS PROJEKTŲ ATRANKOS KOMITETO SUDĖTIS IR FUNKCIJOS**

1. Vietos projektus, po vietos projektų atrankos vertinimo, tvirtina Vietos plėtros strategijos vykdytojos (toliau – VPS vykdytoja) projektų atrankos komitetas (toliau – VPS vykdytojos PAK). VPS vykdytojos PAK sudaro:

1.1. VPS vykdytojos kolegialaus valdymo organo, priimančio sprendimus dėl vietos projektų finansavimo iš paramos vietos plėtros strategijai (toliau – VPS) įgyvendinti lėšų, nariai. VPS vykdytojos kolegialus valdymo organas sudaromas pagal Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklių, patvirtintų Lietuvos Respublikos žemės ūkio ministro 2015 m. gegužės 4 d. įsakymu Nr. 3D-343 „Dėl Vietos plėtros strategijų, įgyvendinamų bendruomenių inicijuotos vietos plėtros būdu, atrankos taisyklių patvirtinimo“, 12.4 papunktyje (taikoma kaimo vietovių VPS vykdytojoms), 13.4 papunktyje (taikoma dvisektorių VPS vykdytojoms) ir 15.3 papunktyje nustatytus reikalavimus. VPS vykdytojos PAK gali būti sudarytas iš kitų VPS vykdytojos narių, laikantis reikalavimų, keliamų VPS vykdytojos kolegialiam valdymo organui;

1.2. nariai-stebėtojai – Nacionalinės mokėjimo agentūros prie Žemės ūkio ministerijos (toliau – Agentūra) ir Lietuvos Respublikos žemės ūkio ministerijos (toliau – Ministerija) atstovai. Agentūros atstovai turi dalyvauti vietos projektų atrankos komiteto posėdyje, kai:

1.2.1. teikiamos svarstyti netinkamomis finansuoti pripažintos vietos projektų paraiškos;

1.2.2. kai pagal konkrečios VPS priemonės ir (arba) veiklos srities kvietimą teikti paraiškas ne visiems gautiems vietos projektams pakanka kvietimo biudžeto lėšų;

1.2.3. iki VPS vykdytojos PAK posėdžio gauta informacija ar skundas dėl galimai netinkamai atlikto vietos projektų atrankos vertinimo.

2. VPS vykdytojos PAK savo veikloje vadovaujasi VPS vykdytojos įstatais, patvirtinta VPS, VPS atrankos taisyklėmis, Vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklėmis, patvirtintomis Lietuvos Respublikos žemės ūkio ministro 2016 m. sausio 8 d. įsakymu Nr. 3D-8 „Dėl vietos plėtros strategijų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“, Vietos projektų, įgyvendinamų bendruomenių inicijuotos vietos plėtros būdu, administravimo taisyklėmis, patvirtintomis Lietuvos Respublikos žemės ūkio ministro 2016 m. rugsėjo 21 d. įsakymu Nr. 3D-544 „Dėl vietos projektų, įgyvendinamų bendruomenių inicijuotos vietos plėtros būdu, administravimo taisyklių patvirtinimo“ (toliau – Taisyklės), šiuo aprašu, patvirtintais Vietos projektų finansavimo sąlygų aprašais (toliau – FSA), kitais teisės aktais ir Vietos projektų atrankos komiteto darbo reglamentu (pavyzdinį VPS vykdytojos PAK darbo reglamentą rengia Agentūra).

3. VPS vykdytojos PAK narių funkcijos:

3.1. svarstyti ir tvirtinti VPS vykdytojos PAK darbo reglamentą;

3.2. svarstyti VPS vykdytojos darbuotojų parengtą Vietos projektų paraiškų galutinių vertinimo rezultatų suvestinę ir atskirų vietos projektų paraiškų vertinimo ataskaitas;

3.3. priimti sprendimus dėl atrinktų vietos projektų ir preliminarios prioritetinės vietos projektų eilės sudarymo.

4. VPS vykdytojos PAK narių-stebėtojų funkcijos:

4.1. stebėti VPS vykdytojos PAK posėdžio eigą ir vietos projektų tvirtinimo procesą bei užtikrinti teisės aktų, reglamentuojančių Lietuvos kaimo plėtros 2014–2020 metų programos (toliau – KPP) priemonės „LEADER“ įgyvendinimą, laikymąsi;

4.2. pasinaudoti veto teise, jeigu VPS vykdytojos PAK posėdžio metu nustatoma teisės aktų, reglamentuojančių KPP priemonės „LEADER“ įgyvendinimą, laikymosi pažeidimų (veto teisės panaudojimas turi būti įtrauktas į protokolą).

5. VPS vykdytojos PAK detalios teisės ir pareigos nustatomos VPS vykdytojos PAK darbo reglamente, kuris turi būti patvirtintas pirmojo VPS vykdytojos PAK posėdžio metu.

**II SKYRIUS**

**VPS VYKDYTOJOS PAK VEIKLOS PRINCIPAI**

6. Vietos projektų atrankos ir tvirtinimo metu VPS vykdytojos PAK nariai turi laikytis šių vietos projektų atrankos ir tvirtinimo principų:

6.1. nešališkumo – dalyvauti vietos projektų atrankos komiteto posėdžiuose ir balsuoti dėl vietos projektų paraiškų tik tuomet, kai nėra interesų konflikto, užkertančio kelią nešališkai ir objektyviai atlikti savo pareigas. Vietos projektų atrankos komiteto nariai, nariai-stebėtojai kiekvieno posėdžio metu pasirašo nešališkumo ir konfidencialumo deklaraciją, kuri yra neatsiejama protokolo dalis (pavyzdinę Vietos projektų atrankos komiteto nario ir nario-stebėtojo nešališkumo ir konfidencialumo deklaracijos formą rengia Agentūra). Jeigu vietos projektų atrankos komiteto nariui kyla interesų konfliktas, jis turi pateikti prašymą nušalinti. Prašymo nušalinti pateikimo tvarka ir prašymo nušalinti nepriėmimo sąlygos nustatytos Taisyklių 18.1.9.2 papunktyje. Jeigu vietos projektų atrankos komiteto narys nušalinamas, jis negali dalyvauti vietos projektų atrankos komiteto posėdyje;

6.2. sąžiningumo ir lygiateisiškumo – nediskriminuoti atskirų pareiškėjų ar teikti jiems privilegijų;

6.3. skaidrumo ir aiškios atsakomybės – balsuoti dėl vietos projektų paraiškų tvirtinimo arba atmetimo atviro balsavimo būdu;

6.4. konfidencialumo principų – neatskleisti vietos projektų paraiškose, vietos projektų vertinimo ataskaitose, kitoje vietos projektų atrankos komiteto posėdžio medžiagoje pateiktos informacijos tretiesiems asmenims, išskyrus informaciją, kuri yra viešai skelbiama VPS vykdytojos interneto tinklalapyje.

**III SKYRIUS**

**VPS VYKDYTOJOS PAK SPRENDIMAI**

7. VPS vykdytojos PAK sprendimai:

8. VPS vykdytojos PAK galimi sprendimai:

8.1. pritarti vietos projektui ir rekomenduoti jį perduoti į kitą vertinimo etapą;

8.2. nepritarti vietos projektui ir jį pripažinti netinkamu perduoti į kitą vertinimo etapą;

8.3. grąžinti vietos projekto paraišką vertinti iš naujo (turi būti nurodomas vietos projekto vertinimo etapas, į kurį yra grąžinamas vietos projektas). Turi būti nurodyti argumentai, kodėl VPS vykdytojos PAK nariams kyla klausimų dėl VPS vykdytojos darbuotojų atlikto vietos projektų paraiškos vertinimo rezultato. Jeigu VPS vykdytojos PAK vietos projekto paraiškas svarsto ir tvirtina posėdyje, argumentai turi būti nurodyti posėdžio protokole. Jeigu vietos projektų paraiškų tvirtinimas vyksta rašytinio proceso būdu, argumentai turi būti išdėstyti VPS vykdytojos PAK narių balsavimo dėl vietos projektų paraiškų anketoje (argumentus nurodo kiekvienas šį sprendimą siūlantis VPS vykdytojos PAK narys).

9. VPS vykdytojos PAK teisinės pasekmės. Jeigu VPS vykdytojos PAK sprendimu:

9.1. nusprendžiama skirti paramą vietos projektui įgyvendinti, jis perduodamas į kitą vietos projekto paraiškos administravimo etapą – Agentūroje atliekamo tinkamumo vertinimo etapą;

9.2. nusprendžiama neskirti paramos vietos projektui įgyvendinti, vietos projekto paraiškos administravimas laikomas baigtu. Turi būti nurodoma priežastis, kodėl VPS vykdytojos PAK nusprendė neskirti paramos vietos projektui įgyvendinti. Galimos priežastys, kodėl neskiriama parama vietos projektui įgyvendinti, nurodytos Taisyklių 108.2.1–108.2.5 papunkčiuose (taikomas analogijos principas);

9.3. nusprendžiama grąžinti vietos projekto paraišką vertinti iš naujo ir:

9.3.1. toks grąžinimas neturi įtakos kitų to paties kvietimo teikti vietos projektus vietos projektų paraiškų vertinimo rezultatams (pvz., konkretaus kvietimo biudžeto lėšų užteko visoms to paties kvietimo metu pateiktoms vietos projektų paraiškoms), kitų to paties kvietimo teikti vietos projektus vietos projektų paraiškų administravimas tęsiamas toliau, o iš naujo įvertinta vietos projekto paraiška teikiama VPS vykdytojos PAK nariams tvirtinti iš naujo;

9.3.2. toks grąžinimas gali turėti įtakos kitų to paties kvietimo teikti vietos projektus vietos projektų paraiškų vertinimo rezultatams (pvz., konkretaus kvietimo teikti vietos projektų paraiškas biudžeto (pagal atskirą VPS priemonę ar jos veiklos sritį) neužteko visoms to paties kvietimo metu pateiktoms vietos projektų paraiškoms; VPS vykdytojos PAK abejoja dėl vietos projektų pridėtinės vertės (kokybės) vertinimo metu suteiktų balų pagrįstumo), kitų to paties kvietimo teikti vietos projektus vietos projektų paraiškų administravimas sustabdomas, VPS vykdytojos PAK sprendimas dėl visų kitų vietos projektų paraiškų finansavimo atidedamas, iki bus įvertinta (-os) vietos projekto paraiška (-os) iš naujo ir visos to paties kvietimo teikti vietos projektus vietos projekto paraiškos teikiamos VPS vykdytojos PAK tvirtinti iš naujo.

**IV SKYRIUS**

**VPS VYKDYTOJOS PAK DARBO ORGANIZAVIMAS**

10. VPS vykdytojos PAK darbo formos yra dvi:

10.1. vietos projektų paraiškų svarstymas ir tvirtinimas posėdžiuose;

10.2. vietos projektų paraiškų tvirtinimas rašytinio proceso būdu.

11. Vietos projektų paraiškos turi būti svarstomos ir tvirtinamos posėdžiuose, jeigu kvietime teikti vietos projektus numatyta didžiausia paramos suma vietos projektui yra didesnė kaip 15 000 Eur.

12. VPS vykdytojos PAK posėdžius šaukia ir jiems pirmininkauja VPS vykdytojos kolegialaus valdymo organo pirmininkas arba kitas asmuo, nurodytas VPS vykdytojos įstatuose (toliau – PAK pirmininkas). PAK pirmininko pavaduotojui (jeigu toks paskirtas pagal VPS vykdytojos PAK darbo reglamentą) gali būti suteikta teisė pirmininkauti vietos projektų atrankos komiteto posėdžiui, jeigu posėdžio dieną jame dalyvauti negali PAK pirmininkas.

13. Į VPS vykdytojos PAK posėdžius turi būti kviečiami VPS vykdytojos PAK nariai ir nariai-stebėtojai. Į VPS vykdytojos PAK posėdžius gali būti kviečiami pareiškėjai (jie gali dalyvauti tik toje posėdžio dalyje, kurioje svarstoma jų vietos projektų paraiška).

14. Kvietimas dalyvauti VPS vykdytojos PAK posėdyje ir VPS vykdytojos PAK posėdžio medžiaga (vietos projektų paraiškų galutinių vertinimo rezultatų suvestinė ir atskirų vietos projektų paraiškų vertinimo ataskaitos) turi būti išsiųsti VPS vykdytojos PAK nariams ir nariams-stebėtojams (paštu arba el. paštu, jeigu tam pritaria visi VPS vykdytojos PAK nariai ir nariai-stebėtojai), Agentūrai paštu arba el. paštu, adresu dokumentai@nma.lt; Ministerijai paštu arba el. paštu, adresu zum@zum.lt), ne vėliau kaip 5 (penkios) darbo dienos iki VPS vykdytojos PAK posėdžio dienos.

15. VPS vykdytojos PAK posėdis yra teisėtas, jeigu jame dalyvauja ne mažiau kaip 2/3 jo narių ir nario-stebėtojo – Agentūros – atstovas (taikoma atvejais, nustatytais šio aprašo 1.2 papunktyje).

16. VPS vykdytojos PAK posėdžio procesas:

16.1. posėdžio pradžioje PAK pirmininkas turi įsitikinti, kad dalyvaujančių VPS vykdytojos PAK narių užtenka kvorumui, nurodytam šio aprašo 15 punkte, pasiekti (rezultatai turi būti protokoluojami);

16.2. posėdžio pradžioje PAK pirmininkas turi paklausti posėdžio dalyvių dėl jų nešališkumo, galimo privačių ir viešųjų interesų konflikto (klausimas ir atsakymai turi būti protokoluojami);

16.3. visi posėdyje dalyvaujantys VPS vykdytojos PAK nariai ir nariai-stebėtojai pasirašo Vietos projektų atrankos komiteto nario ir nario-stebėtojo nešališkumo ir konfidencialumo deklaracijas (pasirašomos kiekvieno posėdžio metu);

16.4. VPS vykdytojos PAK nariai svarsto vietos projektų paraiškų vertinimo rezultatų suvestinę ir atskirų vietos projektų paraiškų vertinimo ataskaitas, taip pat kitą posėdžio medžiagą (svarstymo eiga turi būti protokoluojama);

16.5. VPS vykdytojos PAK nariai balsuoja dėl vietos projektų tvirtinimo arba netvirtinimo, arba kito sprendimo, nurodyto šio aprašo 8 punkte. Balso teisę turi tik VPS vykdytojos PAK nariai. Balsavimo metu kiekvienas VPS vykdytojos PAK narys turi po vieną balsą. Turi būti balsuojama atvirai, „už“ arba „prieš“ VPS vykdytojos darbuotojų, atsakingų už VPS administravimą, siūlomą sprendimą dėl vietos projekto finansavimo. Jeigu VPS vykdytojos PAK narys susilaiko arba atsisako balsuoti, laikoma, kad jis balsuoja „prieš“ (balsavimo rezultatai turi būti protokoluojami).

17. VPS vykdytojos PAK posėdžio protokolas susideda iš:

17.1. nutariamosios dalies, kurioje nurodoma informacija apie visas posėdyje svarstytas vietos projektų paraiškas: pareiškėjų pavadinimai, vardai ir pavardės; vietos projektų pavadinimai, vietos projektų paraiškų registracijos kodai, prašytos paramos vietos projektams įgyvendinti sumos, skirtos vietos projektams įgyvendinti sumos ir vietos projektų atrankos komiteto sprendimai (galimų sprendimų rūšys nurodytos šio aprašo 8 punkte). VPS vykdytojos PAK posėdžio protokolo nutariamąją dalį turi pasirašyti visi posėdyje dalyvavę VPS vykdytojos PAK nariai po to, kai jo tekstas suderinamas su jais ir nariais-stebėtojais;

17.2. dėstomosios dalies, kurioje aprašoma VPS vykdytojos PAK posėdžio eiga. VPS vykdytojos PAK posėdžio protokolo dėstomąją dalį pasirašo PAK pirmininkas ir posėdžio sekretorius po to, kai jo tekstas suderinamas su VPS vykdytojos PAK nariais ir nariais-stebėtojais.

18. Protokolo projektas (nutariamoji ir dėstomoji dalys) turi būti parengtas ne vėliau kaip per 5 darbo dienas nuo VPS vykdytojos PAK posėdžio dienos ir pateiktas posėdyje dalyvavusiems VPS vykdytojos PAK nariams ir nariams-stebėtojams derinti. Jeigu VPS vykdytojos PAK nariai arba nariai-stebėtojai gavę protokolą per 5 darbo dienas pateikia pastabų dėl protokolo projekto, protokolo projektas pataisomas pagal VPS vykdytojos PAK narių pastabas ir teikiamas pasirašyti atsakingiems asmenims, nurodytiems šio aprašo 17 punkte. Jeigu VPS vykdytojos PAK nariai ir (arba) nariai-stebėtojai pastabų dėl protokolo projekto per 5 darbo dienas nepateikia, laikoma, kad pastabų dėl protokolo projekto VPS vykdytojos PAK nariai ir (arba) nariai-stebėtojai neturi, protokolo projektas teikiamas pasirašyti atsakingiems asmenims, nurodytiems šio aprašo 17 punkte. Jeigu VPS vykdytojos PAK posėdžio metu nario-stebėtojo – Agentūros atstovas panaudojo veto teisę, veto teisės panaudojimo patvirtinimą Agentūra pateikia VPS vykdytojai raštu per 5 darbo dienas nuo protokolo projekto pateikimo derinti dienos. Agentūros veto teisės panaudojimas reiškia, kad visi VPS vykdytojos PAK sprendimai, kuriems nepritaria Agentūra, yra negaliojantys. VPS vykdytoja turi teisę skųsti Agentūros veto teisės panaudojimą Taisyklių XI skyriaus „Skundų nagrinėjimas“ nustatyta tvarka.

19. VPS vykdytojos PAK posėdžio protokolu įforminamas sprendimas dėl vietos projektų atrankos, preliminarios prioritetinės vietos projektų eilės sudarymo ir perdavimo į kitą vertinimo etapą.

20. VPS vykdytojos PAK posėdžio protokolo nutariamoji dalis turi būti viešinama – per 5 darbo dienas nuo VPS vykdytojos PAK posėdžio protokolo pasirašymo turi būti:

20.1. paskelbta VPS vykdytojos interneto tinklalapyje;

20.2. pateikta Agentūrai. Agentūrai taip pat turi būti siunčiama nuskenuota protokolo dėstomoji dalis. Siunčiami dokumentai turi būti nuskenuoti su visais parašais.

21. Vietos projektų paraiškos gali būti tvirtinamos taikant rašytinę procedūrą, jeigu buvo kviečiama teikti mažus vietos projektus (mažo vietos projekto sąvoka pateikiama Taisyklių 10.4 papunktyje) (vertinama pagal kvietimo teikti vietos projektus skelbimą).

22. Vietos projektų tvirtinimo taikant rašytinę procedūrą dalyviai: VPS vykdytojos darbuotojai, VPS vykdytojos PAK nariai ir narys-stebėtojas – Agentūra (taikoma atvejais, nustatytais šio aprašo 1.2 papunktyje).

23. Tinkami susirašinėjimo būdai tvirtinant vietos projektus rašytinės procedūros būdu:

23.1. informacijos siuntimas paštu registruotu laišku (visi siunčiami dokumentai turi būti pasirašyti atsakingo asmens), išskyrus informacijos siuntimą VPS vykdytojos PAK nariui-stebėtojui – Agentūrai;

23.2. informacijos siuntimas el. paštu, jeigu VPS vykdytojos PAK darbo reglamente šis būdas nurodytas kaip tinkamas (visi siunčiami dokumentai turi būti pasirašyti atsakingo asmens ir nuskenuoti), išskyrus informacijos siuntimą VPS vykdytojos PAK nariui-stebėtojui – Agentūrai. Tinkami susirašinėjimo el. paštu adresai turi būti nurodyti VPS vykdytojos PAK posėdžio protokole;

23.3. informacija VPS vykdytojos PAK nariui-stebėtojui – Agentūrai siunčiama paštu arba el. paštu, adresu dokumentai@nma.lt.

24. Vietos projektų tvirtinimo taikant rašytinę procedūrą procesas:

24.1. VPS vykdytojos darbuotojai siunčia tinkamu susirašinėjimo būdu, nurodytu šio aprašo 23 punkte, VPS vykdytojos PAK nariams ir nariui-stebėtojui – Agentūrai (dokumentai turi būti siunčiami su lydraščiu, kuriame turi būti nurodytas 5 (penkių) darbo dienų terminas, per kurį VPS vykdytojos PAK narys turi pateikti savo balsavimo rezultatus):

24.1.1. pasirašytą ir nuskenuotą vietos projektų paraiškų atrankos vertinimo rezultatų suvestinę, įskaitant kiekvienos gautos vietos projekto paraiškos atrankos vertinimo rezultatą (galimi atrankos vertinimo rezultatai nurodomi Taisyklių 110 punkte) ir atskirų vietos projektų paraiškų vertinimo ataskaitas;

24.1.2. VPS vykdytojos PAK narių balsavimo dėl vietos projektų paraiškų anketą, kurioje nurodomi galimi VPS vykdytojos PAK sprendimai, nurodyti šio aprašo 8 punkte (pavyzdinę VPS vykdytojos PAK narių balsavimo raštu dėl vietos projektų paraiškų anketos formą rengia Agentūra);

24.2. VPS vykdytojos PAK nariai per 5 darbo dienas įvertina VPS vykdytojos darbuotojų atsiųstą vietos projektų vertinimo medžiagą, užpildo VPS vykdytojos PAK narių balsavimo dėl vietos projektų paraiškų anketą ir savo balsavimo rezultatus išsiunčia tuo pačiu tinkamu susirašinėjimo būdu (registruotu laišku arba el. paštu), kuriuo gavo informaciją, arba asmeniškai įteikia juos VPS vykdytojos darbuotojams VPS vykdytojos buveinės adresu. VPS vykdytojos PAK narys turi aiškiai pažymėti atsakymą dėl kiekvienos vietos projekto paraiškos. Tuo atveju, jeigu atsakymas nepažymėtas arba pažymėtas neaiškiai, arba pažymėti keli siūlomi atsakymų variantai, laikoma, kad VPS vykdytojos PAK narys siūlo neskirti paramos vietos projektui įgyvendinti. VPS vykdytojos PAK narių balsavimo dėl vietos projektų paraiškų anketa turi būti pasirašyta balsavusiojo VPS vykdytojos PAK nario (turi būti nurodytas vardas, pavardė, atstovaujama organizacija (jeigu taikoma) ir parašas);

24.3. VPS vykdytojos PAK narys-stebėtojas – Agentūra per 5 darbo dienas įvertina VPS vykdytojos darbuotojų atsiųstą vietos projektų vertinimo medžiagą, nustato, ar joje pateikta informacija neprieštarauja Agentūrai anksčiau siųstai informacijai ir pateikia VPS vykdytojai vieną iš alternatyvių sprendimų:

24.3.1. patvirtinimą, kad Agentūra neturi pastabų dėl pateiktos vietos projektų vertinimo medžiagos, skirtos vietos projektams tvirtinti taikant rašytinę procedūrą;

24.3.2. informaciją, kad Agentūra naudojasi veto teise, jeigu vietos projektų tvirtinimo taikant rašytinę procedūrą metu nustatoma esminių pažeidimų (pvz., VPS vykdytojos PAK pateikta informacija neapima visų kvietimo teikti vietos projektus metu gautų vietos projektų paraiškų, skiriasi Agentūrai anksčiau pateikti vietos projektų vertinimo rezultatai nuo teikiamų VPS vykdytojos PAK nariams).

25. Jeigu Agentūra vietos projektų tvirtinimo taikant rašytinę procedūrą metu pasinaudoja veto teise, ji išsiunčia pranešimą VPS vykdytojai, kuriame turi būti nurodyta bent:

25.1. įpareigojimas VPS vykdytojai sustabdyti vietos projektų tvirtinimą taikant rašytinę procedūrą dėl įtariamų pažeidimų;

25.2. informavimas, kad VPS vykdytojai nesustabdžius vietos projektų tvirtinimo dėl įtariamo pažeidimo, visi VPS vykdytojos PAK sprendimai bus laikomi negaliojančiais;

25.3. pasiūlymas VPS vykdytojai per 5 darbo dienas pateikti dokumentus, kuriais įrodoma, kad Agentūros įtariamo pažeidimo nėra;

25.4. informavimas, kad VPS vykdytoja turi teisę skųsti Agentūros veto teisės panaudojimą Taisyklių XI skyriaus „Skundų nagrinėjimas“ nustatyta tvarka;

25.5. informacija apie veiksmus, kurių VPS vykdytoja turi imtis, kad vietos projektų tvirtinimo procesas galėtų būti atnaujintas.

26. VPS vykdytojos darbuotojo, atsakingo už VPS įgyvendinimą (VPS vadovo), sprendimu (pvz., įsakymu) įforminamas sprendimas dėl vietos projektų atrankos, preliminarios prioritetinės vietos projektų eilės sudarymo ir jo perdavimo į kitą vertinimo etapą. VPS vykdytojos sprendime dėl vietos projektų patvirtinimo taikant rašytinę procedūrą turi būti nurodoma bent ši informacija:

26.1. vietos projektų tvirtinimo taikant rašytinę procedūrą pradžios ir pabaigos data;

26.2. taikytas susirašinėjimo būdas;

26.3. adresatų (vardas, pavardė, atstovaujama organizacija), kuriems buvo siųsti vietos projektų tvirtinimo dokumentai, sąrašas;

26.4. VPS vykdytojos valdymo organo narių balsavimo rezultatai kiekvieno vietos projekto atžvilgiu (nurodoma, kiek vietos projektų atrankos komiteto narių ir už kokius siūlomus sprendimus balsavo; taip pat pažymima, ar buvo nustatyta netinkamo balsavimo atvejų);

26.5. informacija, ar balsavimas dėl vietos projektų paraiškų patvirtinimo taikant rašytinę procedūrą yra laikomas tinkamu ir įvykusiu. Laikoma, kad balsavimas yra tinkamas ir įvykęs, jeigu jame dalyvavo ne mažiau kaip 2/3 VPS vykdytojos PAK narių, taip pat yra gautas VPS vykdytojos PAK nario-stebėtojo – Agentūros patvirtinimas, kad Agentūra neturi pastabų dėl vietos projektų tvirtinimo taikant rašytinę procedūrą (taikoma atvejais, nustatytais šio aprašo 1.2 papunktyje). Dalyvavusiaisiais balsuojant laikomi tie VPS vykdytojos PAK nariai, kurie faktiškai balsavo ir pateikė VPS vykdytojai užpildytą VPS vykdytojos PAK narių balsavimo dėl vietos projektų paraiškų anketą;

26.6. sprendimo formuluotė kiekvieno vietos projekto atžvilgiu (galimi sprendimai nurodyti šio aprašo 8 punkte).

27. VPS vykdytojos PAK sprendimas turi būti viešinamas – per 5 darbo dienas nuo VPS vykdytojos darbuotojo, atsakingo už VPS įgyvendinimą (VPS vadovo), sprendimo (kuriuo įforminamas VPS vykdytojos PAK sprendimas) priėmimo ir užregistravimo dienos turi būti:

27.1. paskelbtas VPS vykdytojos interneto tinklalapyje;

27.2. pateiktas Agentūrai. Turi būti siunčiamas nuskenuotas dokumentas su parašu.

\_\_\_\_\_\_\_\_\_\_\_\_\_\_